(گوشکند,, ھاجت مند،، طارق پیشکانی )
نیزگاریں مردے ازگاریں مردے ءِ لوگ ءَ شُت کہ منی کُمّک ءَ بہ کنت گُشگ ءَ لگّت,, واجہ! منی مدّت ءَ بکن کہ منی زال ءُ چُکّ، منی سامان ءُ ازباب، زرّ ءُ کلدار دُرست منی لوگ ءِ ھوری ءَ سوتکگ ءُ پُر بیتگ اَنت-،، 
ازگار ءَ گُشت,, تئی کِرّ ءَ چے ثبوت ھست؟،،
نیزگار ءَ پسّو دات : واجہ! ھمے ثبوت ھم سوتکگ اَنت-
(پٹانی گوشکند,,شرط بندئے، طارق پیشکانی)
یک رندے پٹانے ھوٹلے ءَ شُت ءُ نشت- گپّ گپ ءِ سرا ھوٹل والا ءُ پٹاں اَڑ اتاں- 
پٹان ءَ گُشت من سِی نان انّوں وارت کناں، بلے 
ھوٹل والا گُشت کہ تو سی نان وارت نہ کن ئے ،
پٹان ءَ پدا گُشت من سی نان وارت کناں،
ہوٹل والا ءَ گشت خان ساھب! تو سی نان وارت نہ کن ئے ـ
پٹان ءَ گشت بیا گڑا من ءُ تو شرط بندیں،
ھوٹل والا ءَ گشت شَرّ اِنت شرط بستگ،
پٹان ءَ نان ورگ بندات کت گڑا پٹان ءِ ھساب ءَ سی نان سرجم بوت پٹان ءَ گشت من وتی سِی ایں نان وارتگ اَنت،
ھوٹل والا گُشت تو بیست ءُ نوہ نان وارتگ، سی نان نہ وارتگ ،
پٹان ءَ گشت من سی نان وارتگ،
ھوٹل والا زھر گپت گشت ئےِ تئی کِرّا چی ثبوت است اِنت کہ تو سی نان وارتگ ؟
پٹان ءَ گشت من ثبوت مبوت نہ زاناں بلے اگں تو باور نہ کن ئے گڑا دگہ سی نان بیار من پدا سِیّ ایں ناناں ور آں،،